Earth’s Greatest Battle

Ένας μετεωρίτης ελευθερώνει έναν τρικέφαλο δράκο που ακούει στο όνομα Ghidorah, και η Mothra προσπαθεί να συμμαχήσει με τον Godzilla, αλλά και με τον τεράστιο πτερόσαυρο Rodan, πρωταγωνιστή μιας άλλης kaiju eiga, ώστε να αντιμετωπίσουν μαζί τη νέα απειλή. Στο ίδιο ύφος με τον προκάτοχό του, το Earth’s Greatest Battle αγγίζει τα ίδια υψηλά εικαστικά επίπεδα με την όμορφη φωτογραφία και τις περίτεχνες χρωματικές συνθέσεις, ενώ το συνολικό αποτέλεσμα κερδίζει πόντους από την εμφάνιση μαζί στην οθόνη τριών εκ των σημαντικότερων πρωταγωνιστών των ιαπωνικών kaiju eiga. Ο Honda επαναφέρει την σατιρική και αυτοπαρωδική διάθεση του King Kong Vs Godzilla, ενώ παράλληλα εμπλουτίζει την ταινία με έντονα στοιχεία παραμυθιού. Αρκετά καλό κι έξυπνο σενάριο που αποφεύγει τις κακοτοπιές, ικανοποιητικά εφέ για τον προϋπολογισμό της ταινίας, απίστευτες εικόνες καταστροφής, όμορφα σκηνοθετημένες σκηνές μαχών μεταξύ των τεράτων και ο Godzilla για πρώτη φορά σε ρόλο καλού, συνθέτουν έναν οπτικό ντελίριο γεμάτο δράση και καθαρόαιμη διασκέδαση.